
A szociális kompetencia jelentősége a tanulási zavarok megelőzésében

Egyetemi tanulmányaim során megszerzett elméleti és gyakorlati tapasztalataim alapján arra figyeltem fel, hogy a különböző tanulási zavarral diagnosztizált, valamint a nem diagnosztizált, de létező tanulási problémával, nehézséggel, gyengeséggel küzdő gyermekek többségénél felfedezhető, megállapítható a szociális kompetencia hiánya.
Kutatásomban-dolgozatomban ennek a feltevésnek/hipotézisnek a tudományos igazolására törekszem, mely szerint a szociális kompetencia hiánya hatással van a tanulási zavarok kialakulásában.
Dolgozatom első részében a forrásmunka- az elméleti anyagok összegyűjtése és feldolgozása, az elméleti megalapozottság kerül bemutatásra. Tisztázom a szociális kompetencia helyét a kulcskompetenciák és a személyiség kompetenciáinak rendszerében. Ismertetem a fogalmát, fejlődését, fejlesztését, hiányának lehetséges hatásait. Ezután a tanulási zavart mutatom be, meghatározását, okait, típusait és jellemzőit.
Kutatásom során megvizsgáltam két általános iskola alsó tagozatos diákjainak szociális kompetenciáját, majd elemeztem hiányának szerepét a tanulásra és a viselkedésre vonatkozóan. Egyrészt egy olyan iskolában, ahol rendkívül változatos szociokulturális színtérről érkeznek a tanulók: két anyaotthonból, nevelőszülői hálózatból, egyszülős, kétszülős családokból. Ezen iskola tanulói körében a szociális kompetenciák terén sokféle hiányosság tapasztalható, éppen a tanulók életkörülményeinek állandó változása, a „vándorlások” (anyaotthon váltások – folyamatos iskola és településváltások, nevelőszülő váltások, ingázás két szülő között, stb.) következtében. Másrészt olyan iskolával – kontrolliskolaként – ahol kevésbé változatos szociokulturális közegből érkeznek a tanulók. Feltevésem szerint itt kevesebb hiányosság tapasztalható a szociális kompetenciák terén.
A második részében a kutatás során felvett adatokat, valamint a megfigyelések és interjúk eredményeit dolgoztam fel, majd értékeltem a kutatást a hipotézis helytállóságára vonatkozóan.
Távlati céljaim a témával kapcsolatban a kutatás kiterjesztése megyei, regionális vagy akár országos szinten. Továbbá, az eredmények segítségével felhívni a figyelmet a szociális kompetencia jelentőségére, fontosságára, mely a többdimenziós társadalmi szerepvállalásban nélkülözhetetlen.



